Գործը, իհարկե, աստղերով ու շքանշաններով չի անմահանում, փաստը մնում է այն, որ կործանիչաշինության ընդամենը 90 տարվա պատմության ընթացքում եղել է մի մակնիշ, որ կես դար պահել է իր անպարտելիությունը։ Եվ ինչպես ասում են` «Արքան խաղաղ չի վայելել իր թագավորության տարիները»։ Բոլոր նշված «ՄիԳ»-երը մասնակցել են պատերազմների, որտեղ պայքարել են հիմնականում իրենց մրցակից համարվող կործանիչների դեմ և ոչ ցածր մակարդակի մեքենաների։ Քսաներորդ դարը ռուսական զենքի փառքը հասցրեց անասելի բարձունքի, այդ փառքի հիմնական կերտողները և կրողները երկուսն էին` Կալաշնիկովի ինքնաձիգը և «ՄիԳ» կործանիչը։ Եթե առաջինն ավելի հայտնի է, ապա երկրորդն իր նշանակության մասշտաբայնությամբ ու խորությամբ հավասարը չունի։ Աշխարհում ոչ մեկը և ոչինչ այդքան չի նպաստել ռուսական հեղինակության բարձրացմանը, որքան «ՄիԳ»-ը։ Եթե աֆրիկյան մի քանի պետություններ իրենց ազատագրական պատերազմների խորհրդանիշ ընտրել էին Կալաշնիկովի ինքնաձիգը, ապա Հյուսիսային Կորեան հատկապես, Վիետնամը, Եգիպտոսը և մի քանի այլ պետություններ իրենց զինանշանի վրա պիտի գրեն «ՄիԳ» անունը։